Hundruð stuðningsmanna Sítaleiðtogans Muqtada al-Sadr halda til í þinghúsinu í Baghdad og krefast þess að ríkisstjórnin afsali sér völdum. Á annað hundrað manns hefur særst í átökunum við þinghúsið.
Flokkur al-Sadr fékk flest atkvæði í þingkosningunum í október í fyrra, sjötíu og þrjú þingsæti af þrjú hundruð tuttugu og níu og tók þátt í myndun ríkisstjórnar. Stjórnarsetan varð skammvinn og í júní hætti flokkurinn stuðningi við stjórnina. Illa hefur gengið að mynda starfhæfa ríkisstjórn og kornið sem fyllti mælinn hjá stuðningsmönnum al-Sadr var þegar ákveðið var að Mohammed Shiya al-Sudani taki við forsætisráðherraembættinu af Mustafa al-Khadimi. Sú ákvörðun fór illa í stuðningsmenn Muqtada al-Sadr sem réðust inn í þinghúsið fyrir helgi og neita að fara fyrr en ríkisstjórnin segir af sér. Þeir segja að al-Sudani sé of hliðhollur stjórnvöldum í Íran. Lögregla og öryggisverðir beittu táragasi en réði ekki við mannfjöldann. Hundrað almennir borgarar og tuttugu og fimm öryggisverðir særðust. Stjórnmálamenn hafa verið sakaðir um spillingu og þrátt fyrir olíuauð er atvinnuleysi mikið í Írak.
Hundruð mótmælanda hafa ruðst inn í þinghúsið í Írak og krefjast þess að ríkisstjórnin segi af sér.